《治园》
宋代·郭印

故园别日久，归来三径荒。
丛竹坏新壁，枯荷掩幽塘。
满地叶狼籍，草木为不芳。
儿童力并除，百卉俨成行。
遥岑出葱菁，清波皱沧浪。
一朝旧观还，林壑愈争光。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。